****

**Številka: 041–115/2022-9**

**Datum: 4. 10. 2022**

**S K L E P**

Državna volilna komisija (v nadaljevanju: DVK) je na podlagi 14. in 15. člena Zakon o državnem svetu (Uradni list RS, št. 100/05 – uradno prečiščeno besedilo, 95/09 – odl. US, 21/13 – ZFDO-F in 81/18 – odl. US; v nadaljevanju: ZDSve) ob smiselni uporabi 37. člena Zakona o volitvah v državni zbor (Uradni list RS, št. 109/06 – uradno prečiščeno besedilo, 54/07 – odl. US, 23/17 in 29/21; v nadaljevanju: ZVDZ) na 43. seji, dne 4. 10. 2022

**sklenila:**

**Interesne organizacije oziroma lokalne skupnosti morajo kandidature z osebnimi podatki in pisnimi soglasji kandidatov ter seznam izvoljenih predstavnikov v volilno telo predložiti pristojni volilni komisiji neposredno.**

O B R A Z L O Ž I T E V

1. ZDSve v drugem odstavku 14. člena določa, da seznam izvoljenih predstavnikov v volilno telo predložijo interesne organizacije oziroma lokalne skupnosti pristojni volilni komisiji najkasneje trideset dni pred dnem glasovanja. Nadalje pa v drugem odstavku 15. člena določa, da kandidature z osebnimi podatki in pisnimi soglasji kandidatov predložijo interesne organizacije oziroma lokalne skupnosti pristojni volilni komisiji najkasneje trideset dni pred dnem glasovanja.
2. Služba DVK je v zadnjem času prejela nekaj vprašanj, ki so se nanašala na način vlaganja kandidatur in seznamov elektorjev, in sicer ali se le ti lahko vložijo tudi po pošti ali elektronski pošti.
3. V zvezi s tem vprašanjem je stališče zavzelo že Vrhovno sodišče v zadevi, št. Uv 8/2017 z dne 19. 11. 2017, in sicer da določba 4. člena ZVDZ velja za vse volitve, tudi za volitve v državni svet (11. točka obrazložitve). V svoji obrazložitvi pa se Vrhovno sodišče sklicuje na sklep Ustavnega sodišča, št. Up 678/02 z dne 25. 11. 2002, ter odločbo Ustavnega sodišča, št. Up-3564/07 z dne 6. 12. 2007, kjer je zavzeto stališče, da je tudi postopek potrjevanja seznama izvoljenih predstavnikov v volilno telo del postopka kandidiranja.
4. Glede na to je zaključiti, da se tudi seznam izvoljenih predstavnikov v volilno telo vlaga neposredno pri pristojnih organih torej ne po pošti ali elektronski pošti.
5. Državna volilna komisija je sprejela ta sklep na podlagi drugega odstavka 15. člena ZVPR, v povezavi s 46. členom Poslovnika Državne volilne komisije (Uradni list RS, št. 10/20), v sestavi: predsednik Peter Golob ter člani dr. Marko Kambič, Mitja Šuligoj, Mojca Dolenc, Miroslav Pretnar in namestnica članice Ivana Grgić. Sklep je sprejela soglasno.

Peter Golob

predsednik